Mis on aeroobne lävi?
Aeroobne lävi tähendab punkti, kus piimhappe tase veres hakkab esimest korda tõusma. Iga inimese aeroobse võimekuse tase määrab tegeliku südame löögisageduse aeroobse läve saavutamisel. Näiteks võib halva aeroobse võimekusega inimeste aeroobne lävi olla 60% maksimaalsest südame löögisagedusest, kuid treenitud sportlastel võib see olla koguni 85% maksimaalsest südame löögisagedusest.
Kõrgem aeroobne lävi võimaldab treenida suurema intensiivsusega, ilma et piimhape hakkaks kogunema. Kui teie eesmärgiks on aeroobse läve suurendamine, tuleb rõhku panna madala intensiivsusega treenimisele. Suurenenud kapillaarid ja arenenud rasvhapete ainevahetus parandavad keha võimet treenimist intensiivistada, ilma et piimhape tõuseks tasemele, kus seda pole enam võimalik lagundada. Praktikas tähendab see, et suudate suurema intensiivsusega kauem treenida.
Mis on anaeroobne lävi?
Anaeroobne lävi tähendab suurimat intensiivsust, millega saate pikema perioodi vältel treenida, ilma et piimhape hakkaks verre kogunema. Anaeroobse läve ületamisel teie anaeroobne ainevahetus kiireneb ja piimhappe hakkab verre kogunema, põhjustades lihaste jäigastumist.
Sarnaselt aeroobsele lävele saab ka anaeroobset läve järjest edasi arendada. See tähendab, et põhiline treenimine toimub veidi allpool läve, aeg-ajalt seda ületades. Anaeroobse läve suurenedes suudate treenida suurema intensiivsusega, ilma et piimhape lihased jäigaks muudaks.
Kuidas oma läved leida?
Oma aeroobse ja anaeroobse läve leidmiseks on mitmeid võimalusi. Üheks populaarseimaks viisiks on koormustest, kus intensiivsust suurendatakse järk-järgult ja sõrmest võetakse piimhappe taseme jälgimiseks vereproovid. Seetõttu nimetatakse aeroobset ja anaeroobset läve tihti ka piimhappeläveks (alumine ja ülemine PL ehk PL1 ja PL2).
Kui vere piimhappe tase tõuseb, tekib sagenenud hingamine ja CO2 tootmine, mistõttu saab aeroobset ja anaeroobset läve määrata ka hingamise ja väljahingatavate gaaside järgi. Praktikas tähendab see koormustesti sooritamist maskiga, mis mõõdab teie hapnikutarbimist ja CO2 kogust väljahingatavas õhus. Neid lävesid nimetatakse ka hingamisläveks (HL1 ja HL2).